## Fisabio posa en marxa un projecte per a proporcionar suport a les persones que cuiden familiars a casa

*** El projecte 'BetterCare' és finançat dins de les accions COST, que formen part del Programa marc d'investigació i innovació d'Europa
* Està liderat pel grup d'investigació Atenea de Fisabio - Departament de Salut Alacant-Sant Joan**

El grup d'investigació Atenea de la Fundació Fisabio-Departament de Salut Alacant-Sant Joan lidera un projecte que busca proporcionar l'ajuda necessària a totes les persones que presten cures a familiars a les seues llars.

El projecte 'BetterCare', que significa 'Suport a l'economia de la cura emergent, capacitació als cuidadors perquè brinden cures segures a la llar', compta amb el finançament de les accions COST emmarcades en el Programa marc d'investigació i innovació d'Europa.

Atés que cada vegada més les persones que cuiden els seus familiars a les seues cases es troben amb cures més complexes, aquest projecte busca aportar solucions consensuades per a proporcionar-los l'ajuda adequada. “Busquem augmentar la qualitat i la seguretat amb què es presten aquestes cures a la llar, en benefici de pacients i cuidadors/ores”, ha expressat el responsable del grup d'investigació Atenea i professor de la Universitat de Miguel Hernández d'Elx (UMH), José Joaquín Mira.

El projecte, liderat per Fisabio i en el qual treballen altres quinze entitats pertanyents a la Unió Europea, Ucraïna, Turquia i Israel, té previst elaborar durant els pròxims quatre anys un estàndard per a l'entrenament adequat de cuidadors/ores segons els perfils de necessitats dels i de les pacients. Per a fer-ho, s'elaboraran guies en què s'identificaran les pautes per a evitar els errors de medicació més freqüents, com treballar perquè no apareguen les infeccions més comunes a la llar o com actuar en cas d'una dosi inadequada de medicació.

A més, també es fomentarà el diàleg entre les associacions de cuidadors/ores, les autoritats sanitàries i els responsables polítics, i s'utilitzarà realitat virtual i altres tecnologies emergents per a desenvolupar formats d'entrenament davant de les possibles cures que s'hagen de realitzar a les llars.

“Els resultats d'aquest projecte buscaran promoure canvis en les polítiques i en les dinàmiques de la nova economia de les cures, que aglutinen un important volum de noves ocupacions. A més, es tindran en compte totes les necessitats que detectem i, per això, en aquest sentit, prestarem una atenció especial a la bretxa de gènere que en aquesta activitat pot trobar-se en tots els països, i que afecta negativament les dones, que veuen els seus projectes de vida i professionals en risc o ajornats”, ha explicat l'investigador José Joaquín Mira.

Fecha: 24/08/2023